Ikaapat na Aralin: INIHAHAYAG NG DIYOS KUNG SINO TAYO

Madalas na naitatanong ng marami, “Bakit nakararanas ng masasamang pangyayari ang mabubuting tao”? Batid ng lahat na sadyang kaakibat na ng buhay dito sa lupa ang mga sakit, pagdurusa, at kasamaan. Ngunit bakit nga ba nangyayari ang ganitong mga bagay sa isang mundong nilikha ng Diyos na walang kapintasan? Sa araling ito ay pag-aaralan natin kung paanong mula sa pagiging walang kapintasan, ang mundo ay naging makasalanan.

Natalakay natin sa natapos na aralin na ang mundo ay walang anumang kapintasan nang ito ay likhain ng Diyos. Hindi na ngayon. Ano ang nangyari?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Pahayag 12: 7-9 “Pagkaraan nito'y nagkaroon ng digmaan sa langit! Pinamunuan ni Miguel ang kanyang mga anghel sa pakikipaglaban sa dragon at sa mga kampon nito. Natalo ang dragon at ang kanyang mga kampon, at pinalayas sila sa langit. Itinapon ang dambuhalang dragon, ang matandang ahas na tinatawag na Diyablo at Satanas, na nandaraya sa buong sanlibutan. Itinapon siya sa lupa kasama ang lahat ng kanyang mga kampon.”** | **Ilan sa mga anghel na nilikha ng Diyos ang naghimagsik laban sa kanya. Ang kanilang pinuno ay si Satanas, ang diyablo.** |
| **Judas 1: 6 "Alalahanin din ninyo ang mga anghel na hindi nanatili sa kanilang dating kalagayan at kapangyarihan, sa halip ay iniwan ang kanilang tahanan. Kaya't sila'y ginapos ng Diyos ng di mapapatid na tanikala at ibinilanggo sa pusod ng kadiliman, hanggang sa sila'y hatulan sa dakilang Araw ng Paghuhukom.** |  |
| **2 Pedro 2: 4 "Hindi pinatawad ng Diyos ang mga anghel na nagkasala. Sila'y itinapon sa impiyerno kung saan sila'y iginapos sa kadiliman upang doon hintayin ang Araw ng Paghuhukom.** |  |
| **Genesis 2: 16, 17 "Sinabi niya sa tao, "Makakain mo ang alinmang bungangkahoy sa halamanan, maliban sa bunga ng punongkahoy na nagbibigay ng kaalaman tungkol sa mabuti at masama. Huwag na huwag mong kakainin ang bungang iyon, sapagkat sa araw na kainin mo iyon ay mamamatay ka."****Genesis 3: 1-7 "Ang ahas ang pinakatuso sa lahat ng hayop na nilikha ng Panginoong Yahweh. Isang araw tinanong nito ang babae,** | **Iniutos ng Diyos kina Adan at Eva na huwag kakainin ang bunga mula sa punong-kahoy na nagbibigay ng kaalaman tungkol sa mabuti at masama upang bigyan sila ng pagkakataong ipakita ang kanilang pag-ibig sa kanya. Naipakita sana nila ang kanilang pag-ibig sa Diyos kung sila ay sumunod sa simpleng utos na ito.****Nagpakita si Satanas kina Adan at Eva sa anyo ng isang ahas at tinukso silang sumuway sa Diyos. Pinili nina Adan at Eva na sumuway sa Diyos at dahil dito ay pumasok ang kasalanan sa sanlibutan.** |

|  |  |
| --- | --- |
| **"Totoo bang sinabi ng Diyos na huwag kayong kakain ng anumang bungangkahoy sa halamanan?"** | **Ang pangyayaring ito ay tinatawag na Ang Pagkahulog ng Sangkatauhan sa Kasalanan.** |
| **Sumagot ang babae, "Maaari naming kainin ang anumang bunga sa halamanan, huwag lamang ang bunga ng puno na nasa gitna niyon. Sinabi ng Diyos na huwag naming kakainin ni hihipuin man ang bunga nito; kung kami raw ay kakain nito, mamamatay kami."** |  |
| **Ngunit sinabi ng ahas, "Hindi totoo iyan, hindi kayo mamamatay!" "Sinabi lang iyan ng Diyos, sapagkat alam niyang kung kakain kayo ng bunga niyon ay makakaunawa kayo. Kayo'y magiging parang Diyos at malalaman ninyo ang mabuti at masama."** |  |
| **Ang punongkahoy ay napakaganda sa paningin ng babae at sa palagay niya'y masarap ang bunga nito. Naisip din niya na kahanga-hanga ang maging marunong, kaya't pumitas siya ng bunga at kumain nito. Binigyan niya ang kanyang asawa, at kumain din ito. Nagkaroon nga sila ng pagkaunawa matapos kumain. Noon nila nalamang sila'y hubad, kaya kumuha sila ng mga dahon ng igos, pinagtahi-tahi nila ang mga ito at ginawang panakip sa katawan.** |  |

**Ano ang ginawa ng Diyos nang magkasala sina Adan at Eva?**

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 3: 8-10 "Nang dapit-hapon na, narinig nilang naglalakad sa halamanan ang Panginoong Yahweh, kaya't nagtago sila sa mga puno. Ngunit tinawag niya ang lalaki at tinanong, "Saan ka naroon?"****"Natakot po ako nang marinig kong kayo'y nasa halamanan; nagtago po ako sapagkat ako'y hubad," sagot ng lalaki.** | **Nagtago sina Adan at Eva dahil sa takot at hiya nang sila ay magkasala. Ngunit dahil sa kanyang pag-ibig, hinanap sila ng Diyos.** |
| **Genesis 3: 14-15 "At sinabi ng Panginoong Yahweh sa ahas: "Sa iyong ginawa'y may parusang dapat, na ikaw lang sa lahat ng hayop ang magdaranas; mula ngayon ikaw ay gagapang, at ang pagkain mo'y****alikabok lamang. Kayo ng babae'y aking pag-aawayin,** | **Dahil sa kanyang dakilang pag-ibig kina Adan at Eva at sa sangkatauhan, ipinangako ng Diyos na siya ay magsusugo ng isang Manunubos upang lupigin ang gawa ng diyablo.** |

|  |  |
| --- | --- |
| **binhi mo't binhi niya'y lagi kong paglalabanin. Ang binhi niya ang dudurog sa iyong ulo, at sa sakong niya'y ikaw ang tutuklaw."** |  |

Dakilang pag-ibig ang nag-udyok sa Diyos upang isugo niya ang isang Manunubos mula sa kasalanan. Ngunit bilang Diyos na makatarungan, hindi rin niya maaaring hayaan na ang ginawang kasalanan nina Adan at Eva ay hindi maparusahan.

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 3: 16-24 "Sa babae nama'y ito ang sinabi: "Sa pagbubuntis mo'y hirap ang daranasin, at sa panganganak sakit ay titiisin; ang asawang lalaki'y iyong nanasain, pasasakop ka sa kanya't siya mong susundin."****Ito naman ang sinabi ng Diyos kay Adan:****"Dahil nakinig ka sa iyong asawa, nang iyong kainin ang ipinagbawal kong bunga; dahil dito'y sinusumpa ko ang lupa, sa hirap ng pagbubungkal, pagkain mo'y magmumula.Mga damo at tinik ang iyong aanihin, halaman sa gubat ang iyong kakainin; sa pagod at pawis pagkain mo'y manggagaling maghihirap ka hanggang sa malibing. Dahil sa alabok, doon ka nanggaling, sa lupang alabok ay babalik ka rin."****Eva ang itinawag ni Adan sa kanyang asawa, sapagkat siya ang ina ng sangkatauhan. Ang mag-asawa'y iginawa niya ng mga damit na yari sa balat ng hayop. Pagkatapos, sinabi ng Panginoong Yahweh, "Katulad na natin ngayon ang tao, sapagkat alam na niya ang mabuti at masama. Baka pumitas siya at kumain ng bungangkahoy na nagbibigay-buhay at hindi na siya mamatay." Kaya, pinalayas niya sa halamanan ng Eden ang tao upang magbungkal ng lupang kanyang pinagmulan.****Pinalayas nga siya ng Diyos. At sa dakong silangan ng halamanan ng Eden ay naglagay ang Diyos ng bantay na kerubin. Naglagay rin siya ng espadang nagniningas na umiikot sa lahat ng panig upang hindi malapitan ninuman ang punongkahoy ng buhay.** | **Ang payapa at maligayang buhay nina Adan at Eva sa piling ng Diyos ay napalitan ng isang buhay na batbat ng sakit at hirap. Ito ay bunga ng kanilang pagsuway sa Diyos.** |

Sinira ng kasalanan ang magandang ugnayan sa pagitan ng Diyos at nina Adan at Eva. Nilikha silang kalarawan ng Diyos - lubos ang kanilang pagkaunawa sa kalooban ng Diyos. Malaya silang nakalalakad sa presensya ng Diyos nang walang anumang takot. Ngayon, dahil sa kasalanan, sila’y nagtago sa Diyos dahil sa takot at hiya. Ngunit ang bunga ng kanilang kasalanan ay hindi lamang nakaapekto sa kanila kundi sa buong sangnilikha.

Anu-ano ang resulta ng pagpasok ng kasalanan sa sanlibutan?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 5: 3 "Si Adan ay 130 taon nang maging anak niya si Set na kanyang kalarawan."****Awit 51: 5 "Ako'y masama na buhat nang isilang, makasalanan na nang ako'y iluwal."****Juan 3: 5, 6 "Sagot naman ni Jesus, Pakatandaan mo: malibang ang isang tao ay ipanganak sa pamamagitan ng tubig at ng Espiritu, hindi ito makakapasok sa kaharian ng Diyos. Ang taong ipinanganak ayon sa laman ay laman, at ang ipinanganak ayon sa Espiritu ay espiritu.****Mateo 15: 19 "Sapagkat sa puso nanggagaling ang masasamang kaisipan, pagpatay, pangangalunya, pakikiapid, pagnanakaw, pagiging saksi para sa kasinungalingan, at paninirang-puri."** | **Lahat ng taong ipinanganak buhat kina Adan at Eva ay ipinanganak na taglay ang makasalanang kalikasan (tinatawag din itong Orihinal na Kasalanan o Kasalanang Minana).****Ang makasalanang kalikasan ay nahahayag sa mga iniisip at ginagawa ng tao.** |
| **1 Corinto 2: 14 "Sapagkat ang taong di pinapanahanan ng Espiritu ay ayaw tumanggap ng mga kaloob mula sa Espiritu ng Diyos. Para sa kanila, kahangalan ang mga iyon at di nila nauunawaan, sapagkat ang mga bagay na espirituwal ay mauunawaan lamang sa paraang espirituwal."** | **Habang sina Adan at Eva ay nilikhang taglay ang ganap na pagkaunawa sa kalooban ng Diyos, ang karunungang ito ay hindi na tinataglay ng sinumang tao dahil sa kasalanan. Imposibleng makilala natin ang Diyos at maunawaan ang kanyang kalooban, liban na lamang kung ang Diyos mismo ang magkakaloob sa atin ng karunungang ito sa pamamagitan ng kanyang Espiritu.** |
| **Genesis 2: 16, 17 "Sinabi niya sa tao, "Makakain mo ang alinmang bungangkahoy sa halamanan, maliban sa bunga ng punongkahoy na nagbibigay ng kaalaman tungkol sa mabuti at masama. Huwag na huwag mong kakainin ang bungang iyon, sapagkat sa araw na kainin mo iyon ay mamamatay ka."****Genesis 3: 19 "…sa pagod at pawis pagkain mo'y manggagaling maghihirap ka hanggang sa malibing. Dahil sa alabok, doon ka nanggaling, sa lupang alabok ay babalik ka rin."** | **Ang kamatayan ay bunga ng pagsuway sa Diyos nina Adan at Eva.****Dahil sa ating makasalanang kalikasan, karapat-dapat din tayong maparusahan nang walang hanggang kamatayan at pagkahiwalay sa Diyos.** |

|  |  |
| --- | --- |
| **1 Corinto 15: 56 "Ang kamandag ng kamatayan ay ang kasalanan, at ang lakas ng kasalanan ay nagmumula sa Kautusan."****Roma 5: 12 "Ang kasalanan ay pumasok sa sanlibutan sa pamamagitan ng isang tao, at ang kamatayan ay pumasok sa pamamagitan ng kasalanan. Dahil dito, lumaganap ang kamatayan sa lahat ng tao dahil ang lahat ay nagkasala."****Ezekiel 18: 20 "Ang nagkasala ang dapat mamatay. Ang anak ay di dapat magdusa dahil sa kasalanan ng ama, at ang ama ay di dapat magdusa dahil sa kasamaan ng anak. Ang matuwid ay mabubuhay dahil sa kanyang pagiging matuwid at ang masama ay mamamatay sa kanyang kasamaan.** |  |
| **Genesis 3: 17, 18 “...dahil dito'y sinusumpa ko ang lupa, sa hirap ng pagbubungkal, pagkain mo'y magmumula. Mga damo at tinik ang iyong aanihin, halaman sa gubat ang iyong kakainin;”** | **Ang sakit at hirap na dulot ng pagkakasala nina Adan at Eva ay patuloy nating nararanasan. Ang buong sangnilikha ay balot ng kasamaan at kabulukan.** |
| **Roma 8: 19-22 "Sapagkat nanabik ang sangnilikha na ihayag ng Diyos ang kanyang mga anak. Nabigo ang sangnilikha, hindi dahil sa kagustuhan nito, kundi dahil itinulot iyon ng Diyos. Gayunman, nagbigay rin siya ng pag- asa na ang lahat ng nilikha ay pinalaya ng Diyos upang hindi na ito mabulok, at upang makabahagi ito sa maluwalhating kalayaan ng mga anak ng Diyos. Alam nating hanggang ngayo'y dumaraing ang sangnilikha dahil sa matinding hirap na tulad ng isang nanganganak."** |  |

Dinadala tayo ng kaisipang ito sa pangunahing katanungan sa araling ito: “Sino ako ayon sa Diyos?”

Ako ay makasalanan. Hindi ko kayang matupad ang kalooban ng Diyos nang buong-buo, kahit ano pang pagsisikap ang gawin ko. Ni hindi ko nga kayang maunawaan ang kanyang kalooban para sa akin kung hindi niya ito ihahayag at ipauunawa sa akin. Ngunit iniibig ako ng Diyos. Inihayag niya sa pamamagitan ng kanyang salita na ako ay kanyang hinanap at iniligtas. Ang dakilang pag-ibig na ipinadama niya sa akin, bagamat hindi ako karapat-dapat, ang nag-uudyok sa akin upang mamuhay nang kalugod-lugod sa kanya bilang pagpapasalamat sa kanyang kabutihan.

MAIKLING PAGSUSULIT

1. **Marami ang naniniwalang ang tao ay likas na mabuti.**
	1. **Oo**
	2. **Hindi**
2. **Tama o Mali. Ang Diyos sa Lumang Tipan ay isang Diyos na punong-puno ng poot at paghihiganti habang ang Diyos sa Bagong Tipan ay Diyos ng pag-ibig.**
	1. **Tama**
	2. **Mali**
3. **Ang kamatayan ba ay likas na bahagi ng buhay?**
	1. **Oo**
	2. **Hindi**
4. **Naaayon ba sa Biblia ang kaisipang tinutulungan ng Diyos ang mga tumutulong sa kanilang sarili?**
	1. **Oo**
	2. **Hindi**
5. **Nilikha ba ng Diyos ang sakit, hirap, at kasamaan na ating nararanasan?**
	1. **Oo**
	2. **Hindi**